29.6.2023
SK
Úradný vestník Európskej únie
C 229/15
36. zdôrazňuje vytváranie iniciatív v oblasti kultúrneho a demokratického vzdelávania s cieľom podporiť mobilitu a medziľudské kontakty a dosiahnuť silnejšiu spoločnosť prostredníctvom udržateľného sociálneho a hospodárskeho rozvoja; 37. zdôrazňuje, že je dôležité zlepšiť schopnosť predpovedať, riešiť a reagovať na dezinformačné aktivity súvisiace s ochorením COVID-19 a posilniť odolnosť spoločnosti voči hrozbám propagandy, falošných správ a nenávistných prejavov bez obmedzenia slobody slova médií; 38. zdôrazňuje, že je dôležité vytvárať viac kvalitných pracovných miest pre mladých ľudí, čo je obzvlášť náročné vzhľadom na štrukturálne hnacie sily zmien, ako sú technologické inovácie a globalizácia, s cieľom zabrániť akýmkoľvek sociálno-ekonomickým dôsledkom „úniku mozgov“ v krajinách Východného partnerstva; 39. konštatuje, že počas pandémie ochorenia COVID-19 sa systémy zdravotnej starostlivosti všetkých krajín Východného partnerstva rýchlo preťažili, a preto by tvorcovia politík mali zvýšiť reciprocitu a financovanie verejnej zdravotnej starostlivosti s cieľom zvýšiť pripravenosť; 40. konštatuje, že pandémia ochorenia COVID-19 urýchlila digitálnu transformáciu a že krajiny Východného partnerstva by mali prehodnotiť udržateľnosť a efektívnosť súčasných modelov vzdelávania; 41. zdôrazňuje, že krajiny Východného partnerstva by mali spolupracovať pri výmene skúseností v rámci politík obnovy po skončení pandémie s cieľom posilniť pripravenosť a reciprocitu čeliť podobným výzvam v budúcnosti; 42. zdôrazňuje potrebu jasného rámca pre pracovné miesta, ktorý bude hnacou silou dvojakej transformácie, s cieľom zabezpečiť zotavenie sa zo sociálno-ekonomického vplyvu pandémie ochorenia COVID-19, posilniť udržateľnú konkurencieschopnosť v hlavných mestách, zabezpečiť dôstojné pracovné miesta a rovnaké príležitosti a zvýšiť stabilitu a prosperitu v regióne.
43. zdôrazňuje potrebu posilniť strategické investície pre rast udržateľného, zeleného a obehového hospodárstva a zároveň zlepšiť potravinovú bezpečnosť v regióne Východného partnerstva; 44. zdôrazňuje význam podpory hospodárskeho rozvoja prostredníctvom opatrení, ako je zvýšená prepojenosť a regionálny rozvoj, vnútroregionálny obchod, poľnohospodárstvo a rozvoj vidieka so silným politickým dôrazom na ochranu životného prostredia s cieľom posilniť odolnosť proti zmene klímy, urýchliť prechod na nízkouhlíkové obehové hospodárstvo a rozvíjať digitálne hospodárstvo; 45. konštatuje, že je dôležité zvýšiť úroveň technických odborných znalostí a kapacitu s cieľom zaviesť rámce monitorovania, podávania správ a overovania domácich emisií v súlade s novým rámcom zvýšenej transparentnosti podľa Parížskej dohody; 46. víta hospodársky a investičný plán Východného partnerstva, v rámci ktorého sa majú zmobilizovať 2,3 miliardy EUR z rozpočtu EÚ vo forme grantov, kombinovaného financovania a záruk, s cieľom podporiť obnovu po skončení pandémie a udržateľnú transformáciu hospodárstiev krajín Východného partnerstva a posilniť tak ich odolnosť a integritu; konštatuje, že prostredníctvom tohto plánu by sa mohlo získať až 17 miliárd EUR vo verejných a súkromných investíciách; 47. vyzýva všetky zainteresované strany v krajinách EÚ a Východného partnerstva, aby zintenzívnili svoje úsilie o realizáciu významných hlavných iniciatív vrátane projektov zameraných na rozvoj prepojenosti v Čiernom mori, ako je napríklad podmorský kábel v Čiernom mori na prenos elektriny a kábel z optických vlákien a priame trajektové a prípojné služby medzi Gruzínskom a členskými štátmi EÚ (Rumunsko a Bulharsko), ktoré by skrátili čas tranzitu a obratu a zlepšili prístup k týmto regiónom; 48. pripomína, že Európska únia bude naďalej podporovať tie krajiny Východného partnerstva, ktoré si želajú vybudovať svoju odolnosť a stabilitu v regióne, poskytovaním rôznych druhov spolupráce a angažovanosti, a to aj prostredníctvom kybernetických, hybridných a iných nevojenských prostriedkov.